《南园道堂》
宋代·辛炳

纵步幽园晚未回，已驯鱼鸟莫相猜。垂杨当路从教折，细草沿阶不费栽。

花树影中流水过，林梢缺处远山来。一筇春事无人共，踏破空庭几点苔。

作者简介：福州侯官人，字如晦。哲宗元符三年进士。累官监察御史，以疏蔡京发运之弊，责监南剑州。高宗立，起直龙图阁、知潭州，以懦怯罢。复召为侍御史，迁御史中丞，力言和议不可恃，宜讲求守御攻战之策。后以疾请外，除知漳州，未赴而卒。